JYJ

**JYJ** (Japonijoje dar žinomi **Junsu/Jejung/Yuchun** pavadinimu) – 2010 m. debiutavusi Pietų Korėjos vaikinų grupė, kurią sudarė buvę grupės „TVXQ“ nariai Kim Junsu, Kim Jaejoong, ir Park Yoochun. Grupės veiklą Korėjoje koordinavo įrašų kompanija „C-JeS Entertainment“.

2010 m. balandį grupė išleido debiutinį japoniškąjį EP „The…“, kuris užėmė aukščiausią „Oricon“ albumų topo vietą. Vėlesni grupės albumai, tarp jų – debiutinis albumas anglų kalba „The Beginning“ (2010 m.) ir pirmasis korėjietiškasis studijinis albumas „In Heaven“ (2011 m.) – taip pat užėmė pirmąsias Pietų Korėjos „Gaon“ albumų topo vietas. „JYJ“ – pirmoji K-pop grupė, koncertavusi Čilėje ir Peru.

Grupė oficialiai iširo 2023 m., visiems jos nariams nebepratęsus sutarčių su „C-JeS Entertainment“.

## Istorija

### 2010 m.: debiutas, pirmasis turas Japonijoje, „The Beginning“
2010 m. balandį Japonijos įrašų kompanija „Rhythm Zone“ pirmą kartą viešai pristatė „JYJ“, tuo metu dar vadintą „Junsu/Jejung/Yuchun“. Birželio mėn. grupė surengė turo Japonijoje „Thanksgiving Live in Dome“ koncertus Osakos Dome stadione ir Tokijo Dome stadione, o rugpjūčio mėn. koncertavo įrašų kompanijos „Avex“ organizuojamame „a-nation“ vasaros festivalyje. 2010 m. rugsėjį trijulė išleido debiutinį japoniškąjį albumą „The…“, kuris iš karto po išleidimo pasiekė pirmąją „Oricon“ albumų topo vietą. Šio albumo per pirmąją savaitę buvo parduota 240 tūkst. kopijų. Vėliau pasirodė grupės turo „Thanksgiving Live in Dome“ DVD, kurio per pirmąją savaitę buvo parduota 116 tūkst. kopijų. Tiek albumas, tiek DVD tą pačią savaitę pasiekė pirmąsias „Oricon“ DVD ir albumų topų vietas.

2010 m. rugsėjį „Avex Entertainment“ pranešė ketinanti stabdyti „JYJ“ veiklą Japonijoje. Kompanijos atstovų teigimu, sprendimas buvo paremtas nesutarimais su grupės veiklą Pietų Korėjoje koordinuojančios kompanijos „C-JeS Entertainment“ vadovybe. „JYJ“ pareiškė, kad nesutarimai kilo derybų proceso su „Avex“ metu, kompanijai pristačius naujas grupės sutarčių sąlygas.

2010 m. spalio 12 d., pasirašiusi sutartį su „Warner Music Asia“, grupė išleido tarptautinį debiutinį albumą anglų kalba „The Beginning“. Pagrindinį albumo singlą „Ayyy Girl“ prodiusavo žymus JAV atlikėjas ir prodiuseris Kanye West. Albumas sulaukė 500 tūkst. išankstinių užsakymų likus dviems savaitėms iki jo išleidimo, taip pat 400 tūkst. išankstinio užsakymo paraiškų numatytoms 99 999 specialaus albumo leidimo kopijoms įsigyti. Spalio–lapkričio mėn. „JYJ“ surengė pasaulinį turą, kurio metu koncertavo Pietų Korėjoje, pietryčių Azijoje ir JAV. Lapkričio 27–28 d. grupė rengė pasirodymų seriją „JYJ Worldwide Concert in Seoul“ Jamsil olimpiniame stadione Seule. Koncertai pritraukė 100 tūkst. žiūrovų (po 50 tūkst. abi dienas). Pasirodymus režisavo amerikiečių koncertų prodiuseris Jeri Slaughter.

Nepaisant trijų pagrindinių Pietų Korėjos transliuotojų taikomo draudimo pasirodyti jų transliuojamame turinyje, „JYJ“ pirmą kartą viešai koncertavo 2010 m. gruodžio 31 d., 2010 m. „KBS Drama Awards“ apdovanojimų metu. Grupė atliko kūrinį „찾았다 (Found You)“, kurį įrašė korėjiečių serialui „Sungkyunkwan Scandal“. Šiame seriale vaidino ir „JYJ“ narys Park Yoochun.

### 2011 m.: „In Heaven“ ir pirmasis pasaulinis turas

2011 m. sausio 25 d. „JYJ“ išleido korėjietiškąjį EP „Their Rooms 'Our Story'“ „muzikinės esė“ formatu. Nepaisant to, kad didžioji dalis albumo pardavimų buvo priskirta knygų, o ne kompaktinių diskų kategorijai, šie skaičiai buvo pakankamai dideli, kad EP patektų į „Hanteo“ topus.

2011 m. pavasarį „JYJ“ surengė pirmąjį pasaulinį turą ir pasirodė Tailande, Taivane, žemyninėje Kinijoje, Kanadoje, ir JAV. Tokijuje grupė surengė du paramos koncertus, skirtus nukentėjusiems nuo Sendajaus žemės drebėjimo. Trijulė taip pat paruošė du specialius pasirodymus Pietų Korėjoje.

Rugsėjo mėn. „JYJ“ išleido pirmąjį korėjietiškąjį studijinį albumą „In Heaven“. Vien per pirmąją parą nuo išankstinių užsakymų paskelbimo sulaukta virš 300 tūkst. užsakymų. Remiantis „Gaon“ topų duomenimis, per tris dienas nuo išleidimo buvo parduota 165 tūkst. albumo kopijų, o spalio mėn. šis skaičius pasiekė 220 tūkst. kopijų.

Spalio 15–16 d. „JYJ“ surengė koncertų seriją „Unforgettable Live Concert in Japan“, pritraukusią 84 tūkst. žiūrovų.

Spalio 29 d. ir lapkričio 6 d. „JYJ“ surengė savo pasaulinio turo koncertus Barselonoje ir Berlyne. Jų koncerto Barselonoje dieną grupės nariai taip pat buvo pakviesti pasirodyti šiame mieste vykstančiame populiariosios japoniškosios kultūros festivalyje „Salón del Manga“.

2011 m. pabaigoje grupė išleido „Come On Over“ – dokumentinio filmo apie trijulės asmeninį gyvenimą DVD. Medžiaga šiam filmui buvo įrašyta nuo 2010 m. gruodžio pabaigos iki 2011 m. vasario mėn., stebint kiekvieno nario gyvenimą kelias dienas. Kelios scenos: gimtadienio vakarėlis, snieglenčių sportas, miuziklo repeticija ir vieno iš „JYJ“ gerbėjų susitikimų užkulisiai.

### 2012–2015 m.: karjeros proveržis
2012 m. sausį kompanija „C-JeS“ paskelbė, kad „JYJ“ du paskutinius savo pirmojo pasaulinio turo koncertus surengs kovo 9 d. Santjage, Čilėje, ir kovo 11 d. Limoje, Peru.

2012 m. vasario 23 d. Pietų Korėjoje pasirodė 90 min. trukmės dokumentinis filmas „The Day“. Tai buvo dokumentinis filmas apie grupės narių kasdienį gyvenimą ir svajones, kuris buvo rodomas 4 dienas 17-oje pagrindinių „Lotte Cinema“ tinklo kino teatrų visoje šalyje ir pritraukė 24 tūkst. gerbėjų.

2012 m. birželį „JYJ“ pirmą kartą Pietų Korėjoje surengė tarptautinę gerbėjų mugę – „2012 JYJ Membership Week“ buvo dovana grupės gerbėjams ir, nepaisant daugybės rėmėjų pasiūlymų, visiškai finansuota pačių narių lėšomis. Hak Yeo Ul traukinių stotyje, Seule, esančioje parodų erdvėje vykęs renginys truko keturias dienas – birželio 28–liepos 1 d. – ir grupei kainavo 3,7 mlrd. Pietų Korėjos vonų. „2012 JYJ Membership Week“ metu buvo surengtos „JYJ“ fotografijų ir vaizdo įrašų parodos, filmo „The Day“ peržiūros teatre, taip pat du susitikimai su gerbėjais, į kuriuos susirinko daugiau nei 15 tūkst. korėjiečių ir 7 tūkst. japonų gerbėjų. Renginys sulaukė tuo metu didžiausio užsieniečių antplūdžio šalyje ir atnešė didelę ekonominę naudą Pietų Korėjai. „C-JeS Entertainment“ vėliau pranešė, kad „Membership Week“ taps kasmetiniu renginiu.

2012 m. rugpjūtį „JYJ“ išleido fotografijų knygą „Mahalo“, kurioje – daugiau nei 200 psl. kadrų, nufotografuotų 2011 m. gruodį vykusios grupės kelionės į Havajus metu.

2013 m. vasario 25 d. grupė pasirodė 18-ojoje Pietų Korėjos prezidento inauguracijos ceremonijoje, skirtoje pirmajai šalies prezidentei moteriai Park Geun-hye. Susirinkusiems 70 tūkst. žiūrovų „JYJ“ atliko dešimtojo dešimtmečio hitus ir savo pačių dainas. „C-JeS Entertainment“ taip pat paskelbė, kad po ketverių metų pertraukos, padarytos dėl bylinėjimosi su „Avex Group“, grupė surengs pasirodymus Tokijo Dome stadione, Japonijoje. Balandžio 2–4 d. šiame stadione vykusio turo „The Return of the JYJ“ metu grupė surengė tris pasirodymus, į kuriuos buvo parduoti visi 150 tūkst. bilietų. Gerbėjai, neturėję galimybės koncertų stebėti gyvai, vėliau koncertų įrašus galėjo pamatyti 118 kino teatrų visoje Japonijoje.

2014 m. liepą grupė išleido pirmąjį studijinį albumą po trijų metų pertraukos – „Just Us“. Albume išleista daina „Back Seat“ pateko į šalies muzikos topus.

2014 m. lapkričio–gruodžio mėn. „JYJ“ surengė turą didžiuosiuose Japonijos Dome stadionuose „JYJ 2014 Japan Dome Tour 'Ichigo Ichie'". Turą sudarė šeši pasirodymai, pritraukę 430 tūkst. žiūrovų. Turo metu grupė pirmą kartą atliko naująjį japoniškąjį singlą „Wake Me Tonight“, kurį oficialiai išleido 2015 m. sausio 21 d. Singlas pasiekė antrąją „Oricon“ topo vietą.

### 2018–2024 m.: baigta karo tarnyba ir atsisveikinimas su „C-JeS Entertainment“
2018 m. lapkričio 5 d. Kim Junsu tapo paskutiniuoju grupės nariu, baigusiu privalomąją karo tarnybą.

2019 m. balandžio 23 d. „C-JeS Entertainment“ nutraukė sutartį su grupės nariu Park Yoochun spaudoje pasirodžius pranešimams apie piktnaudžiavimą narkotikais. Kompanija taip pat pranešė, kad Yoochun palieka K-pop industriją. Nepaisant šių pranešimų, Yoochun vėliau pasirašė sutartį su kompanija „Re:Cielo“ ir tęsė solinę veiklą. 2020 m. lapkričio 19 d. Yoochun išleido albumą „RE:Mind“.

2021 m. lapkričio 9 d. „C-JeS Entertainment“ pranešė, jog Kim Junsu nebepratęsė sutarties su kompanija, ir ją paliko po 12-os metų. Junsu įkūrė įrašų kompaniją „Palmtree Island“ bei tapo jos generaliniu direktoriumi.

2022 m. kovo 30 d. buvo pranešta, jog Jaejoong ir Junsu kartu įrašė japoniškam serialui skirtą kūrinį „六等星 (Sixth Magnitude Star)“. Nepaisant to, kad buvo vieninteliai grupės nariai, jie pasirinko nenaudoti „JYJ“ pavadinimo. Tais pačiais metais grupės profilis buvo pašalintas iš „C-JeS“ interneto svetainės, patvirtinant, kad grupė nebėra aktyvi. 2023 m. balandžio 18 d. Kim Jaejoong taip pat paliko „C-JeS“, ir kartu su buvusiu vadybininku ir įrašų kompanijos „Cube Entertainment“ viceprezidentu Noh Hyuntae įkūrė „Inkode Entertainment“, tapo „idol“ grupių prodiuseriu joje.

2024 m. Jaejoong ir Junsu, prisistatę naujuoju pavadinimu „JX“, surengė koncertinį turą „Identity“ Pietų Korėjoje ir Japonijoje, oficialiai užbaigdami veiklą „JYJ“.

## Ieškiniai prieš „S.M. Entertainment“ ir „Avex“
2009 m. viduryje Jaejoong, Yoochun ir Junsu, tuomet dar grupės „TVXQ“ nariai, pateikė ieškinį prieš „SM Entertainment“, teigdami, kad jų sutarčių galiojimo trukmė (13 metų), jose nurodytos sąlygos, taip pat uždirbto pelno paskirstymas yra nesąžiningi atlikėjų atžvilgiu, bei pareikalavo jų pripažinimo negaliojančiomis. 2009 m. spalį Seulo centrinis apygardos teismas patenkino Jaejoong, Yoochun ir Junsu prašymą laikinai sustabdyti sutarčių galiojimą bei suteikė teisę nepriklausomai tęsti muzikinę veiklą; trijulei palankiame sprendime pabrėžta, jog sutartys su „SM Entertainment“ laikytinos „vergiškomis“, ir kad jų sąlygos pažeidžia Korėjos darbo ir sutarčių teisės reikalavimus. Jaejoong, Junsu ir Yoochun tęsė karjerą Japonijoje dar pusmetį po teismo sprendimo, kol 2010 m. įrašų kompanija „Avex“ vienašališkai sustabdė jų veiklą ir išreiškė palaikymą likusiems dviem grupės „TVXQ“ nariams. Tuomet „JYJ“ pateikė prašymą nutraukti jų sutarčių su „Avex“ galiojimą.

2011 m. vasario 17 d. Seulo centrinis apygardos teismas atmetė „SM Entertainment“ 2010 m. balandžio mėn. pateiktą ieškinį „JYJ“ dėl žalos atlyginimo. 2012 m. rugsėjį teismas neribotam laikui atidėjo galutinį sprendimą dėl vykdomo taikinamojo tarpininkavimo.

2012 m. lapkričio 28 d., arbitražo metu „SM Entertainment“ ir „JYJ“ paskelbė pasiekusios abipusį susitarimą nutraukti visas sutartis ir netrukdyti viena kitos veiklai. Šis susitarimas – trejus metus ir keturis mėnesius trukusių teisminių procesų Korėjoje kulminacija.

2013 m. sausio 18 d. Tokijo apygardos teismas priėmė įrašų kompanijai „Avex“ nepalankų sprendimą dėl jos pretenzijų į „JYJ“ veiklos koordinavimą Japonijoje, ir nurodė „Avex“ sumokėti 660 mln. jenų žalos atlyginimą „JYJ“ Korėjoje atstovaujančiai kompanijai „C-JeS Entertainment“ ir 1 mln. jenų žalos atlyginimą „C-JeS“ atstovui dėl patirto šmeižto. „Avex“ pateikė apeliacinį skundą.

2014 m. vasario 16 d. buvo išspręstas ilgą laiką trukęs „C-JeS Entertainment“ ir „Avex“ teisinis ginčas. Trijulę atstovaujanti kompanija oficialiame puslapyje rašė: „C-JeS (JYJ) ir Avex susitarė nutraukti visus teisinius ginčus, kuriuos turėjome. C-JeS (JYJ) ir Avex daugiau nesikiš į viena kitos reikalus.“

## Filantropija
Turo „The Beginning Showcase World Tour 2010“ koncerto Seule metu surinktą pelną (apie 44 mln. Pietų Korėjos vonų) „JYJ“ paaukojo krikščioniškai humanitarinę pagalbą teikiančiai organizacijai „World Vision International“. 2011 m., Tohoku regione, Japonijoje, praūžus Sendajaus žemės drebėjimui ir cunamiui, grupė minėtosios organizacijos padaliniui Japonijoje „World Vision Japan“ paaukojo 600 mln. vonų – visą organizacijos numatytą reikiamą sumą. 2011 m. birželio 7 d., „JYJ“ taip pat surengė du labdaros koncertus Yoyogi nacionalinėje varžybų arenoje, Japonijoje, ir pritraukė 20 tūkst. žiūrovų. Surinktos lėšos buvo skirtos radiacijos matuokliams Fukušimos mokykloms įsigyti. 2011 m. spalio 15–16 d. grupė taip pat rengė labdaros koncertus Hitachi Kaihin parke, Ibarakio prefektūroje – regione, kurį ypač paveikė buvusios stichinės nelaimės. Už 80 tūkst. parduotų bilietų gautas pelnas buvo paaukotas Ibarakio humanitarinės pagalbos fondui.

2011 m. lapkritį, po Tailande kilusių potvynių, „JYJ“ organizacijai „World Vision“ paaukojo 200 mln. vonų – dvigubai didesnę, nei organizacijos numatytoji, sumą. Lėšos buvo skirtos nukentėjusiems nuo potvynių ir jų aprūpinimui maistu, taip pat vandens valymo įrenginiams, tinkleliams nuo uodų, ir kitiems kasdieniams reikmenims įsigyti.

### Visuomeninė veikla ir tarptautinės kampanijos

#### 2010 m.
„JYJ“, kartu su dailiojo čiuožimo sportininke, olimpiete Kim Yuna, futbolininku Park Jisung, plaukiku olimpiečiu Park Taehwan, ir žymiu šalies virtuvės šefu Edward Kwon, buvo išrinkti atstovauti ir viešinti Pietų Korėjos kultūrą 2010 m. vykusio didžiojo dvidešimtuko (G-20) viršūnių susitikimo Seule metu. Grupė taip pat buvo paskirta Korėjos elektros energijos korporacijos (KEPCO) garbės ambasadoriais. „JYJ“ tapo Pasaulio korėjiečių prekybininkų asociacijos („World OKTA“) – didžiausios užsienyje įsikūrusius Korėjos verslo lyderius vienijančios asociacijos – geros valios ambasadoriais. Ceremonijoje, kurios metu grupei buvo skirtas šis titulas, dalyvavo tuometinis Pietų Korėjos prezidentas Lee Myungbak.

#### 2011 m.
„JYJ“ tapo Korėjos ryšių komisijos ir Korėjos interneto ir saugumo agentūros vykdomos kampanijos „2011 Protecting Personal Identity Information Campaign“ veidu.

Birželio 15 d. grupė taip pat koncertavo pirmojo kasmetinio „Asian Dream Cup“ čempionato metu. Hošimine, Vietname, vykusį čempionatą organizavo buvusiam „Manchester United“ futbolininkui Park Jisung priklausantis fondas „JS Foundation“. Pasinaudodami savo populiarumu Azijoje, grupės nariai siekė viešinti labdaros futbolo rungtynes, kuriose taip pat žaidė ir pats „JYJ“ narys, futbolo entuziastas ir Pietų Korėjos pramogų pasaulio atstovų futbolo klubo „FC Men“ kapitonas Kim Junsu. „JYJ“, kartu su dar 15 Korėjos ir Japonijos futbolininkų ir jaunais vietnamiečiais sportininkais, vėliau dalyvavo Vietname vykusioje vienos dienos futbolo akademijoje. Labdaros futbolo varžybų metu surinktos lėšos buvo skirtos sporto vystymui ir jaunųjų žaidėjų rėmimui Vietname, kadangi „JS Foundation“ siekė plėsti jaunimo futbolo vystymo programą ir remti futbolininkų kultūrinius mainus visoje Azijoje.

2011 m. liepą „JYJ“ gerbėjai pasiekė ryžių aukojimo rekordą – grupės nario Kim Jaejoong vardu socialiai remtinų šeimų vaikams buvo paaukotos 6,56 tonos ryžių.

2011 m. rugpjūtį „JYJ“ buvo skirti Jungtinių Tautų programos kovai su AIDS „UNAIDS“ geros valios ambasadoriais.

2011 m. lapkritį grupė buvo išrinkta Korėjos švietimo, mokslo ir technologijų ministerijos informaciniais ambasadoriais jos vykdomoje kampanijoje, kuria buvo siekiama tobulinti jaunimo interneto kultūrą ir „kurti mokyklas be smurto, patyčių, ir atskirties“.

2011 m. lapkričio–gruodžio mėn. „JYJ“ kartu su „World Vision“ ir „ELLE Korea“ vykdė projektą „Mango Tree Project“, kurio metu Pietų Sudane gyvenantiems vaikams padovanojo „vilties mangų medžius“. Kartu su kolegomis Park Yoohwan ir Song Jihyo grupė paskelbė vaizdo įrašus, kuriuose aptaria projektą korėjiečių, japonų ir anglų kalbomis, siekdami didinti susidomėjimą ir skatinti aukoti, kad prieš Kalėdas Pietų Sudane būtų pasodinta 20 tūkst. mangų medelių.

#### 2012 m.
2012 vasarį „JYJ“ buvo skirti branduolinio saugumo viršūnių susitikimo, vykusio 2012 m. kovo 26–27 d. Seule, garbės ambasadoriais.

#### 2013–2015 m.
2013 m. vasario 20 d. „JYJ“ tapo 2014 m. rengtų Azijos žaidynių garbės ambasadoriais. Grupė prisidėjo renginiui paruošdama muzikinį klipą, o spalio–lapkričio mėn. viešino renginį tarptautiniu mastu. 2013 m. rugsėjo 3 d. „YouTube“ buvo paskelbta 2014 m. Azijos žaidynių dainos „Only One“, kurią atliko „JYJ“, oficialaus vaizdo klipo ištrauka. 2013 m. pabaigoje reklamuodami žaidynes „JYJ“ turėjo apsilankyti Vietname, Guangdžou, Kinijoje, ir Filipinuose.

„JYJ“ taip pat buvo skirti 2015 m. balandį Pietų Korėjoje vykusio 7-tojo pasaulinio vandens forumo garbės ambasadoriais.

## Diskografija

; Albumai anglų kalba

* *The Beginning* (2010 m.)

; Albumai korėjiečių kalba

* *In Heaven* (2011 m.)
* *Just Us* (2014 m.)

## Turai ir koncertai

* „Jaejung/Yuchun/Junsu“ pasirodymas „A-nation 2010“
* „Thanksgiving Live in Dome“ (2010 m.)
* „JYJ Showcase Tour“ (2010 m.)
* „JYJ World Tour Concert“ (2011–2012 m.)
* „The Return of the JYJ“ (2013 m.)
* „The Return of The King“ (2014 m.)
* „JYJ 2014 Japan Dome Tour 'Ichigo Ichie'“ (2014 m.)

## Apdovanojimai ir pasiekimai
2011 m.

* „Channel [V] Thailand Music Video Awards“: „Popular Asian Artist“ už albumą „The Beginning“

* „KBS Best Icon Award“: „Top Idol Star“ už albumą „In Heaven“

2012 m.

* „Forbes“ „Korea Power Celebrity“ sąrašas: 13-oji vieta

2013 m.

* „Forbes“ „Korea Power Celebrity“ sąrašas: 25-oji vieta

2015 m.

* „Korean Popular Culture and Arts Awards“: Ministro Pirmininko apdovanojimas

## Šaltiniai